Úrad vlády SR						 Na rokovanie vlády SR
Sekcia hospodárskej politiky					 dňa 10.1.2002 
									 k číslu: 8361/2001
									 k bodu: 28

S t a n o v i s k o
k vyhodnoteniu plnenia opatrení aktualizovaného Národného akčného plánu pre povodie Dunaja 

I.

     Materiál na rokovanie vlády SR predkladá minister životného prostredia na základe uznesenia vlády SR č. 565/2000.

     Materiál obsahuje návrh uznesenia vlády SR, predkladaciu správu, vyhodnotenie plnenia opatrení, vyhodnotenie pripomienkového konania a návrh komuniké.

     Ako reakcia na jestvujúci nepriaznivý stav životného prostredia v povodí Dunaja vznikol z  iniciatívy podunajských štátov a Európskej komisie Environmentálny program v povodí Dunaja a v rámci tohto programu bol v roku 1994 vypracovaný Strategický akčný plán. V nadväznosti na Strategický akčný plán pripravili jednotlivé podunajské krajiny vlastné národné akčné plány, ktorých účelom  bolo zostaviť špecifický plán aktivít a  hľadať možnosti riešenia problémov aktuálnych pre danú krajinu.

     Národný akčný plán pre povodie Dunaja bol v Slovenskej republike vypracovaný a na rokovanie vlády predložený v roku 1997 a v roku 2000 bol uznesením vlády SR č. 565 aktualizovaný. Predložený materiál obsahuje  vyhodnotenie plnenia opatrení z tejto  aktualizovanej verzie. 

     Materiál neobsahuje doložku finančných, ekonomických, environmentálnych vplyvov a vplyvov na zamestnanosť, čo je však vzhľadom na jeho charakter akceptovateľné.

II.

     V rámci pripomienkového konania bolo oslovených 6 ministerstiev, z ktorých iba MVRR SR uplatnilo pripomienku. Pripomienka sa týkala návrhu na úpravu textu a predkladateľ ju akceptoval. 

III.

     V aktualizovanom akčnom pláne pre povodie Dunaja boli prijaté opatrenia rozčlenené do 4 sektorov – voda, ovzdušie, odpady a ochrana prírody. Plnenie opatrení by sa malo, podľa uznesenia vlády SR č. 565/2000, vyhodnocovať v dvojročných intervaloch. 

      Z predloženého vyhodnotenia  vyplýva, že z 30 prijatých opatrení bolo v termíne splnených 15, 14 opatrení sa priebežne plní a 2 opatrenia nie sú splnené, z dôvodu nedostatku finančných prostriedkov. 

     V predkladacej správe aj v závere sa konštatuje, že akčné plány pre povodie Dunaja na národnej úrovni už stratili svoje opodstatnenie a nemali by sa ďalej aktualizovať a vyhodnocovať, a preto aj uznesenie vlády SR č. 565/2000 by malo byť zrušené. Predkladatelia odôvodňujú toto konštatovanie zmeneným postavením Medzinárodnej komisie pre ochranu Dunaja, ktorá po nadobudnutí platnosti Dohovoru o spolupráci pri ochrane a trvalom využívaní Dunaja (v októbri 1998), prebrala aktivity Environmentálneho programu v povodí Dunaja.  Pod vplyvom uvedeného dohovoru  sa problematika redukcie znečistenia povodia Dunaja preniesla z úrovne jednotlivých štátov na podunajský región ako celok, vrátane vplyvu na Čierne more, z čoho by mohlo rezultovať aj získanie investícií z medzinárodných zdrojov. Väčšina dôležitých opatrení národného akčného plánu je zahrnutá aj do Národného environmentálneho akčného programu II, ktorý bol schválený vládou SR v roku 1999, čo by malo tiež podporiť návrh na zrušenie spomínaného uznesenia. 

     I keď s uvádzanými argumentmi možno súhlasiť, je potrebné  položiť otázku, prečo neboli uplatnené  už v čase schvaľovania návrhu aktualizácie Národného akčného plánu pre povodie Dunaja (12. júla 2000), keď autorom predloženého dokumentu museli byť známe?

     Odporúčame vláde SR predložený materiál zobrať na vedomie a prijať navrhované uznesenie.

Bratislava 4.1.2002